<classify> Mchezo huo wa Simba ni wa pili wa kimataifa baada ya kucheza wa kwanza dhidi ya SC Villa ya Uganda mwishoni mwa wiki iliyopita na kuifunga goli 1-0 katika mchezo wa kuadhimisha Siku ya Simba. Aidha, Simba imeshacheza michezo mingine mitano ya ndani ikiwa Zanzibar na kushinda yote.Ilicheza dhidi ya Zanzibar Kombaini ikashinda mabao 2-1, dhidi ya Black Sailors mabao 4-0, dhidi ya Polisi Zanzibar mabao 2-0, dhidi ya Jangombe Boys mabao 3-0 na dhidi ya KMKM ikashinda mabao 3-2.Kikosi hicho kinachofundishwa na kocha Dylan Kerr kinatarajiwa kuendelea kuwachezesha nyota kadhaa ambao wamesajiliwa na wengine wakiendelea kutazamwa kwa ajili ya kipimwa uwezo wao.Nyota kama Emiry Nimuboma, Justuce Majabvi ambaye amesaini mkataba juzi, Hamis Kiiza, Musa Mgosi, Peter Mwalyanzi, Vincent Angban na baadhi ya wengine wanatarajiwa kuwepo katika mchezo huo.Pengine katika mchezo huo kocha Kerr atakuwa amepata kikosi cha kwanza kwani katika mchezo wa Villa aliweka wazi kuwa bado hajafurahishwa na kiwango kilichooneshwa na wachezaji wake.Msemaji wa Simba, Haji Manara alisema jana kuwa kiingilio cha chini katika mechi hiyo kitakuwa Sh 5,000 na kuhimiza mashabiki wa klabu hiyo kujitokeza kwa wingi kuwaunga mkono. Alisema Simba itaendelea kufanya vizuri kutokana na kikosi kizuri ambacho wanacho msimu huu.  <topic>: MICHEZO 